Har man modvind på cykelstien onsdag, så er der udsigt til en meget hård cykeltur. Det er nemlig en noget blæsende dag, som vi er stået op til denne onsdag morgen. Danmark ligger på grænsen mellem to luftmasser, hvilket giver en kraftig vind hen over landet hele dagen. Fra morgenen blæser det med en frisk til hård vind fra sydøstlig retning. Og særligt vindstødene har været kraftige. Ved Kegnæs på det sydlige Als er der i nattens løb blevet registreret et vindstød på 24,4 meter i sekundet, hvilket er niveauet lige under storm. Generelt forventes de kraftigste vindstød i dagens løb at blive op til stormende kuling. Her er der bedst chance for solskin Fra onsdagens begyndelse er der tørvejr i hele landet. Og sådan forventes det at være hele morgenen og formiddagen. Vejret bliver overvejende overskyet, men enkelte solstrejf kan forekomme. Bedst chance for et kig til solen finder man over de østlige landsdele. Særligt i Østjylland, på Sjælland og på Bornholm kan der opstå fine huller i skydækket. Her er der udsigt til regn Efter en formiddag med tørvejr er der i eftermiddag udsigt til regn i den sydlige del af Jylland. Det forventes at ske, når fronten går i land. Her vil det regne en stor del af eftermiddagen. I resten af landet ser det ud til at blive tørvejr. Igen er der bedst mulighed for solskin mod øst. Temperaturen ligger i dagens løb på mellem 7 til 9 grader – nogle steder måske 10 grader. Men det vil langt fra føles sådan. Gennem hele dagen vil det nemlig blæse med en frisk til hård vind – langs kysterne op til kuling. Dermed vil den følte temperatur være noget lavere, end den i virkeligheden er, da der blæses varme væk fra kroppen. Der er tale om den såkaldte windchill-effekt. I eftermiddag vil temperaturen udenfor føles som 2 til 4 grader. Så der er altså udsigt til en ganske kold onsdag. Onsdag aften fortsætter det blæsende vejr, mens det stadig holder overvejende skyet. Temperaturen falder langsomt og forventes at lande på 4 til 6 i løbet af aftenen og natten.

Opsummering:
Det kan komme til at føles meget koldt.